南郊大禮慶成詩五首 薦享于太廟
作者：蘇頌
朝代：宋

paragraphs: 天命有宋，系軒纂唐。
祖武宗文，積厚流光。
奕奕清廟，八祏同堂。
五祀備饗，百順儲祥。
皇帝孝思，明發不忘。
躬執圭瓚，再薦嘉觴。
公卿陟降，鼎俎芬芳。
廣樂九變，群神迪嘗。
昭我先烈，緝熙萬方。
永思繼述，成不敢康。
始朝于廟，詩歌嗣王。
烈聖在天，保佑我皇。